FI Euroopan unionin virallinen lehti C 458/52

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi ajoverkkokalastuksen kieltämisestä ja neuvoston asetusten (EY) N:o 850/98, (EY) N:o 812/2004, (EY) N:o 2187/2005 ja (EY) N:o 1967/2006 muuttamisesta ja neuvoston asetuksen (EY) N:o 894/97 kumoamisesta”

COM(2014) 265 final – 2014/0138 (COD)

(2014/C 458/09)

Esittelijä: Thomas McDonogh

Neuvosto päätti 22. toukokuuta 2014 Euroopan unionin toiminnasta tehdyn sopimuksen 43 artiklan 2 kohdan nojalla pyytää Euroopan talous- ja sosiaalikomitean lausunnon aiheesta

Ehdotus – Euroopan parlamentin ja neuvoston asetus ajoverkkokalastuksen kieltämisestä, neuvoston asetusten (EY) N:o 850/98, (EY) N:o 812/2004, (EY) N:o 2187/2005 ja (EY) N:o 1967/2006 muuttamisesta ja neuvoston asetuksen (EY) N:o 894/97 kumoamisesta

COM(2014) 265 final – 2014/0138 (COD).

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 18. heinäkuuta 2014.

Euroopan talous- ja sosiaalikomitea hyväksyi 10.–11. syyskuuta 2014 pitämässään 501. täysistunnossa (syyskuun 10. päivän kokouksessa) seuraavan lausunnon. Äänestyksessä annettiin 150 ääntä puolesta 2:n pidättyessä äänestämästä.

1. Päätelmät ja suositukset

1.1 Komission tulisi toteuttaa vaiheittain ajoverkkojen täyskielto, kun otetaan huomioon niiden aiheuttamat ympäristövahingot ja alan heikko valvonta kaikissa jäsenvaltioissa.

1.2 Komitea on tietoinen tosiasiasta, että tällaisella kiellolla olisi tietyissä jäsenvaltioissa haitallisia vaikutuksia työllisyyteen. Kansalaisyhteiskuntaa edustavana elimenä komitea on huolissaan tulojen menetyksistä ja kannustaa komissiota etsimään asianmukaisia ratkaisuja tähän ongelmaan.

1.3 Komitea ehdottaa, että Euroopan meri- ja kalatalousrahastoa käytetään tukemaan siirtymistä muihin kalastusmenetelmiin.

2. Taustaa

2.1 Komissio aikoo muuttaa neuvoston asetuksia (EY) N:o 850/98, (EY) N:o 812/2004, (EY) N:o 2187/2005 ja (EY) N:o 1967/2006 ja kumota neuvoston asetuksen (EY) N:o 894/97.

2.2 Yhdistyneiden Kansakuntien yleiskokouksen hyväksyttyä päätöslauselmat, joissa vaadittiin suurten (yli 2,5 kilometrin pituisten) pelagisten ajoverkkojen käytön lopettamista avomerikalastuksessa, EU laati 1990-luvun alussa ajoverkkokalastusta koskevan lainsäädännön.

2.3 EU:n nykyinen ajoverkkoja koskeva lainsäädäntökehys on kuitenkin osoittautunut puutteelliseksi, sillä sovellettavia sääntöjä on helppo kiertää. EU:lla ei ole sääntöjä pyydysten ominaisuuksista (enimmäissilmäkoko, langan enimmäispaksuus, pauloitusmitoitus jne.) eikä pyydyksen käytöstä (enimmäisetäisyys rannikosta, vedessäpitoaika, kalastuskausi jne.), ja aluksella on mahdollista pitää muita pyydyksiä. Yhdessä nämä seikat ovat luoneet tilanteen, jossa kalastajat voivat käyttää ajoverkkoja laittomasti pyytääkseen lajeja, joiden pyytäminen ajoverkolla on kielletty, ja ilmoittaa ne pyydetyiksi jollain toisella pyydyksellä (esimerkiksi pitkälläsiimalla). Kalastajien yhteistyön tuloksena ajoverkot voivat muodostua helposti huomattavasti 2,5 kilometriä pidemmiksi.

2.4 Tiukasti suojeltujen lajien, kuten sampien, merikilpikonnien, merilintujen ja valaiden tahattomista saaliista (tai niiden häirinnän suuresta riskistä) on saatu raportteja.

2.5 Lisäksi vuosittain merillä hukataan pitkiä ajoverkko-osuuksia, erityisesti voimakkaissa myrskyissä. Koska verkot on valmistettu synteettisistä aineista, jotka ovat erittäin kestäviä, näihin ns. haamuverkkoihin jää vielä vuosien ajan kaloja, haita, nisäkkäitä, lintuja, merikilpikonnia ja muita eläimiä. Ongelman laajuudesta ei ole paljon tietoa, mutta se on epäilemättä merieläinten, kuten luonnonvaraisten lohien, tonnikalojen, kalmarien, miekkakalojen jne. merkittävä kuolinsyy.

2.6 Tämän perusteella on selvää, että kyseisen pyyntivälineen käyttö antaa edelleen aihetta vakavaan huoleen ympäristön ja luonnonvarojen säilyttämisen suhteen.

2.7 Ajoverkkokalastusta harjoittavista kalastajista useimmat harjoittavat sitä vain muutamana kuukautena vuodessa, ja monet kalastajat käyttävät ajoverkkoa vähemmän kuin puoli kuukautta vuodessa. Niinpä ajoverkkokalastuksen täyskiellon ei odoteta vähentävän vastaavasti kalastajien määrää, sillä nämä jatkavat toimintaansa käyttäen kalastuslisensseissään jo sallittuja muita pyydyksiä.